程順子升齋
作者：吳泳
朝代：宋

paragraphs: 雨養焦穀芽，清晨勃然興。
風入春筍節，一夕長數層。
地道元敏樹，生意實可徵。
一息不滋長，枯荄莽丘陵。
所以務學者，進德長如登。
禮義所封植，忠和所薰蒸。
湛然清明氣，於此中夜存。
德盛仁既熟，始如日之升。
今人廢下學，乃以高自矜。
譬之凌霄花，霄竟不可凌。
子歸且近思，從下觀上騰。
謙謙以自牧，洞洞如不勝。
舜顔亦人耳，毋謂人鮮能。